SKRIFTLIG FORESPØRGSEL E-0640/03

af José Ribeiro e Castro (UEN) til Kommissionen

(4. marts 2003)

Om: Angola Cabinda Menneskerettigheder

I december blev der i Luanda offentliggjort en rapport, som omtalte alvorlige overtrædelser af menneskerettighederne i provinsen Cabinda i Angola. Det er angolanske ngo'er, der er ansvarlige for rapporten. Adskillige af deres påstande er i mellemtiden blevet bekræftet af andre kilder (især Amnesty International), ligesom der er blevet henvist til dem i den internationale presse.

Beskyldningerne rettes dels mod angolanske militærpersoner, dels mod grupper under FLEC, som kæmper for områdets uafhængighed.

Angola fik for nylig fred efter den lange konflikt mellem regeringen og UNITA. Og landet forsøger nu at befæste demokratiet inden for rammerne af national forsoning og frihed, uden hvilke det er umuligt at genopbygge landet og derigennem højne befolkningens velfærd. Men der er stadig problemet med Cabinda og den hertil hørende væbnede konflikt, på trods af alle de positive initiativer, som bidrager til at give freden og genopbygningen indhold og substans, og som overvåger, at grundlæggende menneskerettigheder bliver overholdt.

Kommissionen har en delegation i Luanda og forestår adskillige programmer i Angola. De Forenede Nationers Højkommissær for Menneskerettigheder, Sérgio Vieira de Mello, besøgte Angola i januar i år.

Jeg spørger derfor Kommissionen:

- Har den analyseret den omtalte rapport, eller har den på anden måde kendskab til disse overtrædelser af menneskerettighederne?

- Har den nogen holdning til disse påstande?

- Har delegationen i Luanda foretaget sig noget for at verificere dem?

- Har den holdt et møde med De Forenede Nationers Højkommissær for Menneskerettigheder, hvor man kom ind på dette tema?

- Tror Kommissionen den kan tage forholdsregler, der bidrager til, at den slags angreb på menneskerettighederne ikke finder sted, eller muligvis andre forholdsregler, som gøder jorden for en politisk dialog, der kan gøre en ende på konflikten i Cabinda?

Svar afgivet på Kommissionens vegne af Poul Nielson

(30. april 2003)

Efter undertegnelsen af fredsaftalen mellem regeringen og UNITA i april 2002 og den efterfølgende gennemførelse af fredsprocessen er situationen i Cabinda et af de problemer, der mangler at blive løst. Kommissionen er klar over den vanskelige situation, befolkningen i Cabinda lever i, og gentager, at den mener, at man skal gøre alt for at løse konflikter ved hjælp af fredelige midler. Desuden er det altafgørende, at menneskerettighederne respekteres. Kommissionen mener fortsat, at sikringen af varig fred forudsætter, at de demokratiske vilkår i Angola forbedres, og at især menneskerettighedssituationen fremmes med fuld inddragelse af alle berørte parter. Kommissær Poul Nielson aflagde besøg i Angola fra den 25. til den 28. januar 2003. Han understregede også udtrykkeligt under sine møder med regeringsrepræsentanter, herunder præsident José Eduardo dos Santos, at menneskerettighederne skulle respekteres.

Kommissionen har så sandelig kendskab til rapporten Terror in Cabinda, som ad hoc-kommissionen for menneskerettigheder i Cabinda og koalitionen for borgerrettigheder, forsoning og åbenhed offentliggjorde i december 2002, og som støttes af den internationale ikke-statslige organisation (ngo) Open Society. Endvidere indhenter Kommissionen oplysninger fra angolanske og internationale organisationer og de lokale medier om den aktuelle situation i den igangværende konflikt og de påståede krænkelser af menneskerettighederne i Cabinda.

På grund af landets borgerkrig og alvorlige humanitære situation er EF's samarbejdsaktiviteter blevet koncentreret om de sydøstlige provinser og Planalto Central. Desuden har de militære aktiviteter i Cabinda, som er blevet intensiveret efter undertegnelsen af aftalememorandummet, gjort det vanskeligere for de internationale organisationer at få adgang til regionen. På den baggrund og i lyset af at der ikke findes nogen faste FN-organer eller EF-finansierede ngo'er, som arbejder i Cabinda, har Kommissionens delegation kun haft begrænsede muligheder for at få bekræftet disse påstande.

FN's Højkommissær for Menneskerettigheder, Sérgio Viera de Mello, understregede under sit besøg i landet i januar 2003, at det var vigtigt at have en national handlingsplan på menneskerettighedsområdet for at sikre, at menneskerettighedsaspekterne i Angolas forfatning og lovgivning blev implementeret.

EU finder, at den igangværende konflikt giver anledning til bekymring, og at de påståede krænkelser af menneskerettighederne, der er beskrevet i rapporten fra december 2002, skal undersøges omhyggeligt. EU vil i sin politiske dialog med Angolas regering undersøge mulighederne for, at der træffes foranstaltninger til at sikre respekten for og styrkelsen af menneskerettighederne. I den kontekst vil et vigtigt element være Angolas undertegnelse og ratifikation af FN-konventionen mod tortur og anden grusom, umenneskelig eller nedværdigende behandling eller straf, og man vil undersøge nogle initiativer, der kan fremme denne proces. I mellemtiden agter Kommissionen at anspore ngo'erne til at være aktive i provinsen i den udstrækning, dette er muligt.